text: 介蟲靜，羽蟲育，是乃歲物之宜，介蟲耗，寒毒不生，是皆地氣所製，蟄蟲出見，流水不冰，清熱之氣，持於氣交，民病咳嗌塞，寒熱發暴，振栗癃閉，清先而勁，毛蟲乃死，熱後而暴，介蟲乃殃，其發躁，是歲金在上，火在下，水運在中，水勝火，火勝金，天氣虛，水能製火而生金，其邪乃微，宜資其化源，以助金氣，安其運水，無使受邪，折其火氣之郁，食白丹之穀，以安其氣，食間氣之穀，以去其邪，歲宜以鹹以苦以辛，汗之清之散之，運化同清，宜多地化，其化上苦小溫，中苦和，下鹹寒，藥食宜也。